'Gesondheid in O-Kaap skuld verskaffers bykans R1 miljard' | Netwerk24
'Gesondheid in O-Kaap skuld verskaffers bykans R1 miljard'
Deur Lourens Schoeman 11 Februarie 2019 07:12
Die Oos-Kaapse departement van gesondheid skuld van sy verskaffers al bykans R1 miljard. Dit beteken dat die verskaffers nou skuld wat hulle moes aangaan om die dienste te lewer self moet dek, sê Jane Cowly, lid van die Oos-Kaap se provinsiale wetgewer.
In antwoord op 'n parlementêre vraag het Helen Sauls van die departement bevestig dat die departement in September 2018 reeds R929,9 miljoen agterstallig was. R596 061 950,17 van die skuld was toe reeds langer as 120 dae agterstallig.
"Dit is ongelukkig niks nuuts vir die departement van gesondheid nie," sê Cowley.
"Die departement is bekend daarvoor dat skuld aan verskaffers oorgerol word na die volgende boekjaar. Verskaffers moet dan maar daarmee verlief neem en wag vir betaling wanneer die nuwe begroting toegeken is."
Foto ter illustrasie
olgens haar het dit 'n reuse-impak op die departement se langtermyn-volhoubaarheid aangesien geld wat vir projekte in die nuwe boekjaar geoormerk is, nou aangewend moet word om bestaande skuld te vereffen.
"Die impak is die ergste vir kleiner maatskappye aangesien die wanbetaling hul kontantvloei vernietig. Van hulle word dus deur sluiting bedreig.
"Verskaffers is huiwerig om werk te doen vir die departement en diegene wat dit doen, verhoog hul koste om te probeer kompenseer vir die lang vertragings.
"Wat ook baie kommerwekkend is, is die yslike verskil tussen wat die departement sê is uitstaande betalings en die syfers wat die provinsiale wetgewer vir dieselfde tydperk verskaf het.
"Volgens die tesourie was die totale agterstallige bedrag in September R500 miljoen. Hoe is dit dan moontlik dat die departement van gesondheid sê dit is byna dubbel dié bedrag?
"Daar is duidelik probleme met die finansiële verslae wat departemente indien – wat baie kommerwekkend is," sê Cowley.